《再和二首 其二》
宋代·冯山

新诗才读眼惺惺，照见词源彻底清。白雪乍闻高唱喜，明珠翻底暗投惊。

儿童一辈年将晚，研席平生分不轻。为爱惠连才思好，登临重寄远山行。

作者简介：宋普州安岳人，字允南。初名献能。时称鸿硕先生。嘉祐二年进士。熙宁末，为秘书丞、通判梓州。邓绾荐为台官，不就，退居二十年。后范祖禹荐于朝，官终祠部郎中。有《春秋通解》、《冯安岳集》。